ആലുവയിലെ മോഷണ പരമ്ബര: തമിഴ്നാട് സ്വദേശി പിടിയില് ആലുവ: ആലുവയില് വ്യാപാര സ്ഥാപനങ്ങള് കേന്ദ്രീകരിച്ച് തുടര്ച്ചയായി കവര്ച്ച നടത്തിയ ആള് ഒടുവില് പൊലീസിന്റെ പിടിയിലായി. തൂത്തുക്കുടി ലഷ്മിപുരം നോര്ത്ത് സ്ടീറ്റില് കനകരാജ് 40 ആണ് ഇന്നലെ പുലര്ച്ചെ ആലുവ റെയില്വേ സ്റ്റേഷന് പരിസരത്ത് മറ്റൊരു മോഷണത്തിന് തയ്യാറെടുക്കുന്നതിനിടെ ആലുവ പൊലീസിന്റെ പിടിയിലായത്. ആലുവയില് കവര്ച്ച നടന്ന സ്ഥാപനങ്ങളിലെ സി.സി ടി.വി ദൃശ്യങ്ങളില് നിന്ന് പൊലീസ് പ്രതിയെ തിരിച്ചറിഞ്ഞിരുന്നു. വിരലടയാള വിദഗ്ധരുടെ പരിശോധനയില് മറ്റ് മോഷണ കേസുകളില് പ്രതിയായ കനകരാജിന്റെ വിരലടയാളമാണെന്നും വ്യക്തമായി. തുടര്ന്ന് പൊലീസ് സംഘം നഗരം അരിച്ചുപെറുക്കി തെരച്ചില് നടത്തിയപ്പോഴാണ് പ്രതിയെ കണ്ടെത്തിയത്. എസ്.പി കാര്ത്തിക്കിന്റെ നേതൃത്വത്തില് പ്രത്യേക ടീം രൂപീകരിച്ച് ജില്ലയാകെ അന്വേഷണം നടത്തിവരികയായിരുന്നു. റെയില്വേ സ്റ്റേഷന് പരിസരം വളഞ്ഞാണ് മോഷ്ടാവിനെ പിടികൂടിയത്. ഇയാള് പൊലീസിനെ ആക്രമിച്ച് രക്ഷപ്പെടാനും ശ്രമിച്ചു. തുണിക്കടയില് നിന്ന് മോഷ്ടിച്ച വസ്ത്രങ്ങള് കണ്ടെടുത്തിട്ടുണ്ട്. ചൊവ്വാഴ്ച്ച പുലര്ച്ചെ ബൈപ്പാസിന് സമീപം ഷൈന് സ്റ്റാര് ഇലക്ട്രിക്കല്സില് നിന്നും കനകരാജ് 9000 രൂപയും തിങ്കളാഴ്ച്ച പുലര്ച്ചെ ബൈപ്പാസ് ബ്രിഡ്ജ് റോഡിലെ കോട്ടണ് ബസാറില്നിന്ന് 100ലേറെ നൈറ്റികളും കവര്ന്നിരുന്നു. കഴിഞ്ഞയാഴ്ച്ച ഗവ. ആശുപത്രി കവലയിലെ മെഡിക്കല് ഷോപ്പിലും കാര് ആക്സസറീസ് സ്ഥാപനത്തിലും കവര്ച്ച നടന്നിരുന്നു. ഈ സംഭവങ്ങളിലും ഇയാള്ക്ക് പങ്കുണ്ടോയെന്ന് പൊലീസ് അന്വേഷിക്കുകയാണ്. നിരവധി കേസുകളിലെ പ്രതി ഒടുവില് പിടിയിലായത് 22 വര്ഷം മുമ്ബ് 1999 ലാണ് കനകരാജിനെ അവസാനമായി പൊലീസ് പിടികൂടുന്നത്. മോഷണക്കേസില് തൃശൂര് പൊലീസാണ് പിടികൂടിയത്. തുടര്ന്ന് കനകരാജ് കേരളത്തിലും തമിഴ്നാട്ടിലുമായി നിരവധി മോഷണം നടത്തിയെങ്കിലും പൊലീസിന് പിടികൊടുത്തില്ല. കായംകുളം, തൃശൂര് ഈസ്റ്റ്, ആലപ്പുഴ സൗത്ത്, നോര്ത്ത്, എറണാകുളം സെന്ട്രല് , പാലാരിവട്ടം, തിരുനെല്വേലി, കോയമ്ബത്തൂര്, കുലശേഖരം പൊലീസ് സ്റ്റേഷന് പരിധികളില് നിരവധി മോഷണം നടത്തിയിട്ടുണ്ടെന്ന് കനകരാജ് സമ്മതിച്ചു. ഒരു സ്ഥലത്തും സ്ഥിരമായി നില്ക്കാതെ യാത്ര ചെയ്ത് മോഷണം നടത്തലാണ് രീതി. മോഷണം നടത്തേണ്ട സ്ഥലം പകല് കണ്ടുവയ്ക്കും. രാത്രി കടയുടെ ഷട്ടറിനോട് ചേര്ന്ന് തുണി വിരിച്ച് കിടക്കുകയും മണിക്കൂറുകള്ക്ക് ശേഷം താഴ് അറുത്ത് മോഷണം നടത്തുകയും ചെയ്യും. വെളിച്ചത്തിനായി ടോര്ച്ച് ഉപയോഗിക്കാതെ തീപ്പെട്ടിക്കൊള്ളി ഉപയോഗിക്കുന്നതും ഇയാളുടെ ശീലമാണ്. ആലുവയിലും ഈ രീതിയാണ് ഉപയോഗിച്ചത്. മൊബൈല് ഫോണ് ഉപയോഗിക്കാറില്ല. പണം ലഹരി വസ്തുക്കള് വാങ്ങാനും ആര്ഭാട ജീവിതത്തിനും ഇന്സ്പെക്ടര് സി.എല്. സുധീര്, എസ്.ഐമാരായ ആര്. വിനോദ്, രാജേഷ് കുമാര്, എ.എസ്.ഐ സോജി, സി.പി.ഒമാരായ മാഹിന് ഷാ അബൂബക്കര്, അമീര്, സജീവ്, ഹാരിസ് തുടങ്ങിയവരും അന്വേഷണ സംഘത്തിലുണ്ടായിരുന്നു. ആലുവയില് പട്രോളിംഗിന് കൂടുതല് പൊലീസ് ഉദ്യോഗസ്ഥരെ ഏര്പ്പെടുത്തിയിട്ടുണ്ടെന്നും കനകരാജിന്റെ കുറ്റകൃത്യങ്ങളെക്കുറിച്ച് അന്വേഷണം നടത്തുമെന്നും എസ്.പി കെ. കാര്ത്തിക്ക് പറഞ്ഞു.